Danes ponoči, ob 3:30 uri smo prejeli klic, da gori lokal na Metelkovi ulici v Ljubljani. Izvozili smo s štirimi gasilskimi vozili, alarmirali smo tudi prostovoljno gasilsko enoto Ljubljana-Mesto.

Po prihodu na kraj dogodka smo ugotovili, da je prišlo do požara gostinskega lokala in sicer na lesenem prizidku v velikosti 15 x 8 m. Celotna zunanja površina objekta je bila popolnoma v ognju. Izvedli smo dva napada, prvi je izvajal gašenje, drugi je bil namenjen gašenju in varovanju ostrešja sosednjega objekta, kamor se je požar že nekoliko razširil. Da bi pregledali prostore sosednjega objekta (mizarska delavnica), smo na sosednjem objektu razbili okno ter porezali tečaje vrat. V kasnejši fazi smo odstranili tudi del zunanjega opaža ter pogasili žarišča. V času požara lokal ni deloval. Notranjost je bila zaradi požara le delno poškodovana.

Intervencijo smo zaključili nekaj minut po peti uri zjutraj.

Sodelovalo je 13 gasilcev iz Gasilske brigade Ljubljana s štirimi vozili ter enota PGD Ljubljana-Mesto s petimi gasilci in enim vozilom.